**Poročilo o izmenjavi (Utrecht, Nizozemska) v prvem semestru 2016/17**

Utrecht leži v središču Nizozemske, 20 minut vožnje z vlakom do Amsterdama, in ima zelo dobre povezave z drugimi večjimi mesti na Nizozemskem. Z izmenjavo sem bila zelo zadovoljna, predvsem zato, ker sem spoznala veliko novih ljudi ter glasbe in ker sem sama sebi dokazala, da lahko živim samostojno v tuji državi. Razširila sem si obzorja in zdaj se mi zdi, da zase vidim veliko več izbire in priložnosti, kaj bi lahko počela v življenju in npr. kje bi živela. Lahko bi rekla, da mi je dala občutek prave svobode. Velik dejavnik zadovoljstva je bil, da sem prvič živela sama in to v tako velikem mestu, kjer je veliko dogajanja. Vsak dan sem lahko izbirala dogodke, ki sem jih želela obiskati, in ker sem živela blizu centra, sem lahko vse lokacije obiskala s kolesom. Kolo je glavno prevozno sredstvo v tem mestu in poti zanje so zelo urejene.

Živela sem v študentskem domu Pythagoraslaan, v stavbi, namenjeni Erasmus študentom, z enajstimi sostanovalci. To se je izkazalo kot zelo pozitivna stvar, saj imaš vedno nekoga, s katerim lahko kaj počneš, in z lahkoto najdeš ljudi z enakimi interesi. Sobo sem si delila s študentko iz Poljske, s katero sva se na srečo zelo dobro razumeli. Sicer si pred izmenjavo nikoli nisem delila sobe z osebo, ki je od prej ne bi poznala, vendar se mi to tukaj sploh ni zdela težava.

Najemnina je znašala 310 eur, za hrano pa sem na mesec porabila okoli 200 eur. Življenje se mi ni zdelo precej dražje od življenja v Sloveniji, saj imajo enake nizkocenovne trgovine kot mi (npr. Lidl in Hofer), kjer je hrana cenejša kot v drugih trgovinah. Malo dražje je le, če veliko pohajkuješ (cena 3 dcl piva je okrog 2,7 eur). Stavba, kjer sem živela, je 5 min oddaljena od fakultete s kolesom ter 10 min stran od centra mesta in težko si zamislim boljšo lokacijo.

Obiskovala sem program International development work. Predavanja so potekala dvakrat na teden po nekaj ur in so bila obvezna (vsak izostanek si moral upravičiti vnaprej). Pri vsakem predmetu smo imeli vsaj dve predstavitvi, precej domače naloge ter veliko skupinskega dela. Fakulteta je bila zame edina negativna stvar te izmenjave, saj se mi zdi, da nisem pridobila veliko znanja za socialno delo. Poudarek je bil na zgodovini kolonializma, zgodovini držav v razvoju, dejavnikih, ki vplivajo na ta razvoj itd. Prav tako je bila količina nalog za izpit prevelika in eseji predolgi (za socialno podjetništvo okoli 16 strani).

Pohvalila bi profesorico Jolando, ker je imela dobro pripravljena predavanja (veliko primerjave različnih kultur študentov iz drugih držav) ter zelo interaktivna. Vsa predavanja so potekala v angleščini, bili pa smo pomešani z nizozemskimi študenti (to je verjetno tudi razlog za težavnost tega programa). Imeli smo dve obvezni ekskurziji v Berlin in Haag, a stroške smo morali poravnati sami, prav tako pa sem bila nad programom precej razočarana (npr. obisk Evropskega parlamenta), saj smo povsod dobili tablične računalnike, kjer si lahko poslušal avdio posnetke in videe ter si o neki temi izvedel le toliko, kolikor si sam želel poslušati/gledati te posnetke.

Univerza, na katero sem hodila, je precej velika, imajo velike ter napredne predavalnice, ogromno in čudovito knjižnico, veliko kavarn znotraj šole in prostorov za učenje v miru. V okviru tega študentskega kampusa (na isti lokaciji je več fakultet) imaš tako več opcij, da spoznaš tuje in domače študente. Blizu so tudi študentski domovi, tako da se vedno nekaj dogaja.

V mesto Utrecht pa sem se kar malo zaljubila. Ima prelepe kanale, ob katerih lahko piješ kavico, veliko ulične umetnosti in zanimivih kipov, poln je skritih ter barvnih ulic,ki jih lahko odkrivaš s kolesom. Mene je predvsem navdušilo pestro glasbeno dogajanje (tržnice plošč, živa glasba vsak dan). Prav tako mi je zelo všeč njihova kultura, saj so zelo odprti do različnih pogledov na svet ter se mi zdijo bolj strpni do drugih ljudi. Izmenjavo bi na splošno priporočala vsem študentom, ki so radovedni in hrepenijo po »nečem več«. Ta izmenjava je meni osebno prinesla veliko osebno rast in gotovo na svet ne gledam več enako kot pred izmenjavo.